CELEX: 32022D0589
Language: et
Date: 2022-04-06 00:00:00
Title: Komisjoni otsus (EL) 2022/589, 6. aprill 2022, millega kehtestatakse komisjoni energiaostuvõimetuse ja haavatavate tarbijate koordineerimisrühma koosseis ja töökord

11.4.2022   
               
               
                  ET
               
               
                  Euroopa Liidu Teataja
               
               
                  L 112/67
               
            
         KOMISJONI OTSUS (EL) 2022/589,
         6. aprill 2022,
         millega kehtestatakse komisjoni energiaostuvõimetuse ja haavatavate tarbijate koordineerimisrühma koosseis ja töökord
         EUROOPA KOMISJON,
         võttes arvesse Euroopa Liidu toimimise lepingut, eriti selle artikleid 168 ja 194,
         ning arvestades järgmist:
         
                     (1)
                  
                  
                     Aus ja õiglane üleminek kliimaneutraalsele liidule 2050. aastaks on kesksel kohal Euroopa rohelises kokkuleppes ning ELi 2030. aasta energia- ja kliimaeesmärkides. 2021. aasta juulis ja detsembris esitatud seadusandlikes pakettides Euroopa rohelise kokkuleppe elluviimiseks keskendutakse energiaostuvõimetusega tegelemisele ja haavatavate isikute kaitsmisele. Lisaks pannakse energiaostuvõimetusele suurt rõhku renoveerimislaine algatuses, (1) mille eesmärk on edendada era- ja avalike hoonete struktuurset renoveerimist. Sellega seoses on komisjon käivitanud taskukohase eluaseme algatuse 100 majakaprojekti renoveerimiseks sotsiaalse ja taskukohase eluasemepiirkonnana ning 2020. aastal võeti vastu komisjoni soovitus energiaostuvõimetuse kohta, (2) et aidata kaotada energiaostuvõimetus, keskendudes selle algpõhjustele, ja edendada energiatõhusaid renoveerimisstrateegiaid, mis parandavad ELi kodanike elukvaliteeti.
                  
               
                     (2)
                  
                  
                     Energiaostuvõimetus on ka mõiste õigusaktide paketis „Puhas energia kõikidele eurooplastele“, seades tarbijad energiasüsteemi õiglase ümberkujundamise keskmesse ja pakkudes mitmeid sihipäraseid meetmeid konkreetsete haavatavuste kõrvaldamiseks energiaalaste õigusaktide kaudu.
                  
               
                     (3)
                  
                  
                     Energiateenuste kättesaadavus on sotsiaalse kaasatuse jaoks väga oluline. Euroopa sotsiaalõiguste sambas, mille Euroopa Parlament, nõukogu ja komisjon kuulutasid ühiselt välja 17. novembril 2017, on energiat nimetatud nende oluliste teenuste hulgas, (3) mis peaks olema igaühele kättesaadavad. Selliste teenuste kättesaadavust toetatakse nende inimeste puhul, kes seda vajavad (4). Euroopa sotsiaalõiguste samba tegevuskavas (5) on esitatud konkreetsed meetmed samba 20 põhimõtte elluviimiseks, sealhulgas konkreetsed algatused 2022. aastaks, mis aitavad samuti võidelda energiaostuvõimetuse vastu.
                  
               
                     (4)
                  
                  
                     Energiaostuvõimetust käsitleva soovituse ja sellele lisatud komisjoni talituste töödokumendiga on komisjon täitnud ka oma kohustuse esitada soovituslikud suunised asjakohaste energiaostuvõimetuse mõõtmise näitajate kohta ja mõiste „märkimisväärne arv energiaostuvõimetuid kodumajapidamisi“ määratlemiseks, nagu on nõutud Euroopa Parlamendi ja nõukogu määruses (EL) 2018/1999, (6) (edaspidi „juhtimismäärus“) ja uuesti sõnastatud elektridirektiivis. Samuti rõhutab komisjon riiklike energia- ja kliimakavade ning pikaajaliste renoveerimisstrateegiatega seotud poliitikameetmete tähtsust nende probleemide lahendamisel. Rühm hakkab tuginema kodanike energiafoorumi ja ELi energiaostuvõimetuse jälgimiskeskuse tööle.
                  
               
                     (5)
                  
                  
                     Energiaostuvõimetuse ja haavatavate tarbijate standardmääratlused on alles väljatöötamisel. Seetõttu kehtestavad liikmesriigid oma kriteeriumid vastavalt riiklikule ja kohalikule kontekstile. Liikmesriikide jõupingutusi vaesuse üldiseks vähendamiseks peetakse võrdselt väärtuslikuks. Komisjoni suuniseid energiaostuvõimetuse kohta (7) tuleb arvesse võtta riiklike energia- ja kliimakavade rakendamisel ja ajakohastamisel kooskõlas energialiidu ja kliimameetmete juhtimist käsitleva määrusega.
                  
               
                     (6)
                  
                  
                     Euroopa Parlamendi ja nõukogu direktiivi (EL) 2019/944 (8) artiklis 28 ning Euroopa Parlamendi ja nõukogu direktiivi 2009/73/EÜ (9) artikli 3 lõikes 3 on nõutud, et liikmesriigid määratleksid kaitsetute tarbijate mõiste, mis võib osutada energiaostuvõimetusele ning muu hulgas kriitilistel aegadel selliste tarbijate elektrivõrgust lahtiühendamise keelule. Haavatavate tarbijate mõiste võib hõlmata sissetuleku tasemeid, energiakulude osakaalu netosissetulekus, kodude energiatõhusust, kriitilist sõltuvust elektriseadmetest tervislikel põhjustel, vanust või muid kriteeriume. Liikmesriigid peavad võtma asjakohased meetmed, et kaitsta tarbijaid, ja tagama eelkõige haavatavate tarbijate piisava kaitse.
                  
               
                     (7)
                  
                  
                     Uuesti sõnastatud elektridirektiivi (EL) 2019/944 artiklis 29 osutatakse liikmesriikide kohustusele hinnata energiaostuvõimetute kodumajapidamiste arvu ning sätestatakse, et nad peavad määrama kindlaks ja avaldama selle hinnangu aluseks olevad kriteeriumid. Kui selliseid majapidamisi on palju, peavad liikmesriigid lisama oma riiklikku energia- ja kliimakavasse energiaostuvõimetuse vähendamise soovitusliku eesmärgi, esitama ajakava ja tooma välja asjakohased poliitikameetmed ja mõõtmised. Seejärel peavad nad kooskõlas energialiidu ja kliimameetmete juhtimist käsitleva määrusega andma komisjonile aru edusammudest, mida on tehtud energiaostuvõimetute kodumajapidamiste arvu vähendamisel. Samamoodi nõutakse direktiivi 2009/73/EÜ artikli 3 lõikes 4, et liikmesriigid võtaksid asjakohaseid meetmeid energiaostuvõimetuse vähendamiseks.
                  
               
                     (8)
                  
                  
                     Kõik paketi „Eesmärk 55“ raames tehtud algatused ELi 2030. aasta kliima- ja energiaeesmärkide rakendamiseks on järjepidevalt välja töötatud selleks, et luua sünergiat ning leevendada võimalikku negatiivset jaotuslikku mõju, sealhulgas liikmesriikide vahel, eelkõige kõige haavatavamate ja energiaostuvõimetumate inimeste puhul (ettepanek energiatõhususe direktiivi uuesti sõnastamiseks, ettepanek kliimameetmete sotsiaalfondi loomise kohta, ettepanek energia maksustamise direktiivi uuesti sõnastamiseks, ettepanek hoonete energiatõhususe direktiivi uuesti sõnastamiseks, vesiniku ja vähese CO2 heitega gaasi pakett, ettepanek nõukogu soovituseks õiglase kliimaneutraalsusele ülemineku tagamise kohta). Liikmesriikide tõhusaks toetamiseks on komisjon võtnud vastu soovituse, (10) mis sisaldab suuniseid ja näiteid energiatõhususe esikohale seadmise põhimõtte rakendamise kohta otsuste tegemisel energiasektoris ja mujal.
                  
               
                     (9)
                  
                  
                     Parimate tavade vahetamine ja poliitikameetmete tõhusam koordineerimine liikmesriikide vahel, et toetada haavatavaid, rahaliselt nõrgemas seisus või energiaostuvõimetusest mõjutatud majapidamisi, on väga oluline, et tugevdada jõupingutusi ja kohustusi ausa ja õiglase Euroopa rohelise kokkuleppe eesmärkide saavutamiseks. Seetõttu tuleks luua energiaostuvõimetuse ja haavatavate tarbijate koordineerimisrühm.
                  
               
                     (10)
                  
                  
                     Energiaostuvõimetuse ja haavatavate tarbijate koordineerimisrühma üldine ülesanne peaks olema anda komisjonile ja liikmesriikidele vajalikud poliitilised eksperditeadmised algatuste jaoks, mille eesmärk on kõige haavatavamate tarbijate tuvastamine, toetamine ja kaitsmine, säilitades ja edendades samal ajal energia siseturu sujuvat toimimist. Komisjon peaks tegema koostööd asjaomaste nõukogu ettevalmistavate organitega, nagu sotsiaalkaitsekomitee, eelkõige seoses poliitika mõjuga haavatavatele ja väikese sissetulekuga majapidamistele ning sotsiaalpoliitika rolliga energiaostuvõimetusega tegelemisel.
                  
               
                     (11)
                  
                  
                     Rühm peaks koosnema liikmesriikide pädevatest asutustest. Rühma liikmete jaoks tuleks kehtestada teabe avaldamise eeskirjad.
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Moodustatakse energiaostuvõimetuse ja haavatavate tarbijate koordineerimisrühm (edaspidi „rühm“).
         
         
            Artikkel 2
            Rühma ülesanded
            
               1.   Rühma ülesanded on järgmised:
               
                           a)
                        
                        
                           olla peamine platvorm teabe vahetamiseks ja koordineerimiseks komisjoni ja liikmesriikide vahel küsimustes, mis on seotud selliste liidu õigusaktide, programmide ja poliitika kavandamise ja rakendamisega, mis on suunatud rahaliselt nõrgemas seisus või energiaostuvõimetusest mõjutatud majapidamistele ja haavatavatele tarbijatele, sealhulgas seoses energia taskukohasusega, sihipäraste renoveerimis- ja energiatõhususmeetmete ning riigi tasandi rahastamiskavadega;
                        
                     
                           b)
                        
                        
                           luua foorum, kus vahetada kogemusi, parimaid tavasid ja eksperditeadmisi rahaliselt nõrgemas seisus või energiaostuvõimetusest mõjutatud majapidamiste ja haavatavate tarbijatega tegelemisel, sealhulgas piirkondlikul ja kohalikul tasandil;
                        
                     
                           c)
                        
                        
                           abistada komisjoni ja liikmesriike poliitiliste algatuste väljatöötamisel, eelkõige seoses riiklike energia- ja kliimakavade, lõimitud riiklike energia- ja kliimaalaste eduaruannete ning nendega seotud strateegiatega.
                        
                     
            
               2.   Eelkõige teeb rühm järgmist:
               
                           a)
                        
                        
                           vahetab teavet otsuste kohta, mis käsitlevad meetmeid rahaliselt nõrgemas seisus või energiaostuvõimetusest mõjutatud majapidamiste ja haavatavate tarbijate toetamiseks ja nende mõjuvõimu suurendamiseks ning energia taskukohasuse käsitlemiseks oma riigi kontekstis ja puhtale energiale ülemineku laiemas raamistikus kõigil valitsustasanditel (riiklikul, piirkondlikul ja kohalikul tasandil);
                        
                     
                           b)
                        
                        
                           arutab rahaliselt nõrgemas seisus või energiaostuvõimetusest mõjutatud majapidamiste ja haavatavate tarbijatega seotud konkreetseid küsimusi, et teha kindlaks sobivad meetmed ja koordineeritud lahendused kooskõlas liidu õigusaktidega;
                        
                     
                           c)
                        
                        
                           vaatab läbi energiaostuvõimetuse nõustamiskeskuse ja komisjoni koostatud korrapärased prognoosid ja aruanded, eelkõige käsitledes, mõõtes ja jälgides edusamme algpõhjuste ja lahenduste osas, sealhulgas asjakohast sotsiaal-majanduslikku analüüsi;
                        
                     
                           d)
                        
                        
                           parandab kättesaadavate andmete ja statistiliste näitajate kvaliteeti ja ulatust, sealhulgas ühtlustatud liidu andmekogumist, võttes nõuetekohaselt arvesse riikide eripära, tagamaks, et energiaostuvõimetute ja haavatavate tarbijate toetamise ja nende mõjuvõimu suurendamise lähenemisviisid põhinevad teadlikul ja ajakohasel arusaamisel olulistest küsimustest ja asjakohastest mõõtmetest ning nende ruumilistest ja ajalistest erinevustest, tehes seda tihedas koostöös sotsiaalkaitsekomitee (ja selle näitajate alarühma) ja Eurostatiga:
                        
                     
                           e)
                        
                        
                           edendab liidus hädaolukorras teabe vahetamist, ennetamist ja koordineeritud tegevust.
                        
                     
         
         
            Artikkel 3
            Konsulteerimine
            Komisjon võib rühmaga konsulteerida kõigis energiaostuvõimetuse ja haavatavate tarbijatega seotud küsimustes.
         
         
            Artikkel 4
            Liikmed
            
               1.   Rühm koosneb kõikide liikmesriikide ametiasutustest.
            
            
               2.   Liikmesriikide ametiasutused, eelkõige energeetika valdkonnas pädevad ministeeriumid, nimetavad oma esindajad ja vastutavad selle eest, et nende esindajad pakuksid kõrgetasemelisi eksperditeadmisi seoses tehtava tööga ja sõltuvalt liikmesriigi sisekorraldusest.
            
            
               3.   Iga liikmesriik nimetab kuni kaks alalist esindajat ja kaks asendusliiget, kes osalevad rühma töös otsuste tegemise asjakohasel tasandil.
            
            
               4.   Asendusliikmed nimetatakse samadel tingimustel kui eespool punktis 2 sätestatud liikmed; asendusliikmed asendavad automaatselt liikmeid, kes ei ole kohal või ei saa oma kohustusi täita.
            
            
               5.   Komisjon võib esindaja nimetamisest keelduda, kui ta peab nimetamist punktis 2 sätestatud nõudeid silmas pidades ebasobivaks. Sellisel juhul palutakse asjaomasel liikmesriigil nimetada teine esindaja. Iga rühma liige tagab, et tema liikmestaatus on ajakohane.
            
            
               6.   Liikmete isikuandmeid kogutakse, töödeldakse ja avaldatakse vastavalt kas Euroopa Parlamendi ja nõukogu määrusele (EL) 2016/679 (11) või määrusele (EL) 2018/1725 (12).
            
            
               7.   Liikmed jäävad ametisse kuni oma ametiaja lõpuni või kuni nende asendamiseni. Nende ametiaega võib pikendada.
            
         
         
            Artikkel 5
            Tegevus
            
               1.   Rühma tööd juhib energeetika peadirektoraadi esindaja.
            
            
               2.   Komisjon kutsub rühma korrapäraselt kokku, jagab rühmaga liikmetelt saadud teavet ja tagab seejuures tundliku äriteabe konfidentsiaalsuse.
            
            
               3.   Rühma koosolekud toimuvad veebis või komisjoni ruumides.
            
            
               4.   Energeetika peadirektoraat tagab sekretariaaditeenuste osutamise. Komisjoni asjaomaste osakondade ametnikud võivad rühma koosolekutel osaleda.
            
            
               5.   Energeetika peadirektoraat teeb kõik asjakohased töödokumendid rühma liikmetele kättesaadavaks koostööplatvormi kaudu. Lisaks avaldab komisjon kõik asjakohased dokumendid, lisades need registrisse või lisades registrist vastavale veebisaidile lingi. Energeetika peadirektoraat avaldab päevakorra ja muud asjakohased taustdokumendid aegsasti enne koosolekuid. Süstemaatilisel avaldamisel tuleks ette näha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 kindlaksmääratud avaliku või erahuvi kaitset.
            
            
               6.   Protokolli koostab sekretariaat eesistuja vastutusel ja see esitatakse varsti pärast koosolekut.
            
            
               7.   Rühm võtab oma arvamused, soovitused või aruanded võimaluse korral vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud või hääletamisest keeldunud liikmetel on õigus nõuda, et arvamustele, soovitustele või aruannetele lisataks dokument nende seisukoha põhjenduste kokkuvõttega.
            
         
         
            Artikkel 6
            Alarühmad
            Energeetika peadirektoraat võib luua alarühmi, kes tegelevad konkreetsete küsimustega rühmaga kooskõlastatud pädevuse alusel. Alarühmad tegutsevad kooskõlas horisontaalsete eeskirjadega komisjoni eksperdirühmade loomiseks ja toimimiseks (13) ja annavad aru rühmale. Alarühmad saadetakse pärast neile määratud ülesannete täitmist laiali.
         
         
            Artikkel 7
            Väliseksperdid
            Energeetika peadirektoraat võib kutsuda rühma töös ajutiselt osalema eksperte, kes on pädevad rühma või selle alarühmade konkreetses päevakorraküsimuses.
         
         
            Artikkel 8
            Vaatlejad
            
               1.   Läbipaistvusregistrisse kantud üksikisikutele, organisatsioonidele ja avalik-õiguslikele üksustele, nagu tarbijad, sotsiaalpartnerite organisatsioonid ja kodanikuühiskonna esindajad, võib anda vaatleja staatuse otsese kutse alusel.
            
            
               2.   Eesistuja võib anda vaatlejatele ja nende esindajatele loa osaleda rühma aruteludel ja pakkuda eksperditeadmisi. Nad ei oma siiski hääleõigust.
            
         
         
            Artikkel 9
            Töökord
            Komisjoni ettepanekul ja temaga kokkuleppel võtab rühm lihthäälteenamusega ja kooskõlas horisontaalsete eeskirjadega vastu oma töökorra (14).
         
         
            Artikkel 10
            Ametisaladus ja salastatud teabe käitlemine
            Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (15) ja (EL, Euratom) 2015/444 (16) sätestatud komisjoni julgeolekunorme seoses liidu salastatud teabe kaitsmisega. Juhul kui nad neid kohustusi ei täida, võib komisjon võtta kõik asjakohased meetmed.
         
         
            Artikkel 11
            Koosolekutega seotud kulud
            
               1.   Rühma ja selle alarühmade tegevuses osalejatele ei maksta nende teenuste eest tasu.
            
            
               2.   Komisjon hüvitab rühma või alarühma tegevuses osalemisega seotud reisi- ja elamiskulud.
               Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
            
         
         
            Brüssel, 6. aprill 2022
            
               
                  Komisjoni nimel
               
               
                  komisjoni liige
               
               Kadri SIMSON
            
         
         
            (1)  COM/2020/662 final
         
            (2)  Komisjoni 14. oktoobri 2020. aasta soovitus (EL) 2020/1563, mis käsitleb energiaostuvõimetust.
         
            (3)  Liikmesriikide vajadust käsitleda energiaostuvõimetust on rõhutatud ka tööhõive koondsuuniste 8. suunises „Kõigi jaoks võrdsete võimaluste edendamine, sotsiaalse kaasatuse toetamine ja vaesuse vastu võitlemine“, mis on aluseks liikmesriikide tööhõive- ja sotsiaalpoliitika koordineerimisele Euroopa poolaasta raames.
         
            (4)  Euroopa sotsiaalõiguste sammas, 20. põhimõte „Juurdepääs olulistele teenustele“. Euroopa sotsiaalõiguste samba 20 põhimõtet |Euroopa Komisjon (europa.eu).
         
            (5)  COM(2021) 102 final.
         
            (6)  Euroopa Parlamendi ja nõukogu 11. detsembri 2018. aasta määrus (EL) 2018/1999, milles käsitletakse energialiidu ja kliimameetmete juhtimist ning millega muudetakse Euroopa Parlamendi ja nõukogu määrusi (EÜ) nr 663/2009 ja (EÜ) nr 715/2009, Euroopa Parlamendi ja nõukogu direktiive 94/22/EÜ, 98/70/EÜ, 2009/31/EÜ, 2009/73/EÜ, 2010/31/EL, 2012/27/EL ja 2013/30/EL ning nõukogu direktiive 2009/119/EÜ ja (EL) 2015/652 ning tunnistatakse kehtetuks Euroopa Parlamendi ja nõukogu määrus (EL) nr 525/2013 (ELT L 328, 21.12.2018, lk 1).
         
            (7)  SWD(2020) 960 final
         
            (8)  Euroopa Parlamendi ja nõukogu 5. juuni 2019. aasta direktiiv (EL) 2019/944 elektrienergia siseturu ühiste normide kohta ja millega muudetakse direktiivi 2012/27/EL (ELT L 158, 14.6.2019, lk 125).
         
            (9)  Euroopa Parlamendi ja nõukogu 13. juuli 2009. aasta direktiiv 2009/73/EÜ, mis käsitleb maagaasi siseturu ühiseeskirju ning millega tunnistatakse kehtetuks direktiiv 2003/55/EÜ (ELT L 211, 14.8.2009, lk 94).
         
            (10)  Komisjoni soovitus (EL) 2021/1749.
         
            (11)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (12)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (13)  C(2016) 3301 (lõplik).
         
            (14)  Vt komisjoni otsuse C(2016) 3301 artikkel 17.
         
            (15)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (16)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).